રાજીવ ગાંધી ઈક્વિટી યોજના અને સરકારના આર્થિક પગલાથી આ ક્ષેત્રને નવું જોમ મળશે
વિતેલા બે નાણાંકીય વર્ષમાં મ્યુચ્યુઅલ ફંડ ક્ષેત્રે એકધારા રિડમ્પશન બાદ ચાલુ નાણાંકીય વર્ષના પ્રથમ પાંચ માસમાં રોકાણકારો દ્વારા મ્યુચ્યુઅલ ફંડ ઉદ્યોગની વિવિધ યોજનાઓમાંથી રૃા. ૧.૫ લાખ કરોડનું ભંડોળ ઠાલવવામાં આવતા ફંડ ઉદ્યોગને રાહત થવાની સાથોસાથ આ ક્ષેત્રે રોકાણકારો ફરી એકવાર સક્રિય બને તેવી પ્રબળ આશા જન્મી છે.
સિક્યુરીટીઝ એક્સચેન્જ બોર્ડ ઓફ ઈન્ડિયા (સેબી) દ્વારા તાજેતરમાં જાહેર કરાયેલા આંકડા મુજબ ચાલુ નાણાંકીય વર્ષના પ્રથમ પાંચ માસ એપ્રિલથી ઓગસ્ટ દરમિયાન મ્યુચ્યુઅલ ફંડ ક્ષેત્રે રૃા. ૧,૫૩,૭૮૧ કરોડનું ચોખ્ખુ રોકાણ થયું હતું. આ આંકડાની સામે વિતેલા ૨૦૧૦-૧૧ના નાણાંકીય વર્ષમાં ફંડ ઉદ્યોગ ક્ષેત્રે રૃા. ૨૦૦૦૦ કરોડ અને ૨૦૧૦-૧૧માં રૃા. ૫૦,૦૦૦ કરોડ પાછા ખેંચાયા હતા.
આમ, બે વર્ષના લાંબા ગાળા બાદ ફંડ ઉદ્યોગ ક્ષેત્રે નવું રોકાણ થતા આ ઉદ્યોગને રાહત થઇ છે.
આ ઉપરાંત, સરકાર દ્વારા આર્થિક સુધારાના ભરાયેલા શ્રેણીબધ્ધ પગલા બાદ શેરબજારમાં જોવા મળેલ તેજીના પગલે સૂચિત સમય પછીના સમયગાળામાં પણ રોકાણકારો આ ક્ષેત્રે વધુ સક્રિય બન્યા હોવાનો પ્રબળ આશાવાદ સેવાઇ રહ્યો છે.
એપ્રિલથી ઓગસ્ટના સમયગાળા દરમિયાન મ્યુચ્યુઅલ ફંડ ક્ષેત્રે રૃા. ૩૦.૪ લાખ કરોડનું રોકાણ થયું હતું. તેની સામે રૃા. ૨૮.૯ લાખ કરોડનું રિડમ્પશન જોવા મળ્યું હતું. આમ આ સમયમાં રૃા. ૧.૫૪ લાખ કરોડનું ચોખ્ખું રોકાણ થયેલ છે. જેના પગલે ફંડ ઉદ્યોગની સંચાલન હેઠળની એસેટ્સ વધીને રૃા. ૭.૫ લાખ કરોડ પહોંચી છે.
ફંડ ઉદ્યોગના જાણકાર વર્તુળોએ જણાવ્યા મુજબ શેરબજાર અને મ્યુચ્યુઅલ ફંડસને રાજીવ ગાંધી ઈક્વિટી સેવિંગ્સ યોજનામાં સામેલ કરાયેલ હોવાથી આગામી સમયમાં આ ક્ષેત્રમાં ભંડોળ વધે તેવા અણસાર છે. આ ઉપરાંત બજારનો વર્તમાન માહોલ અને સેબી દ્વારા ફંડ ઉદ્યોગને પ્રોત્સાહિત કરવા જાહેર કરાયેલા સુધારાના પગલા પણ મદદદરૃપ પૂરવાર થશે.
આમ, નિષ્ક્રીય બનેલા મ્યુચ્યુઅલ ફંડ ઉદ્યોગમાં ફરી એકવાર રોકાણકારો સક્રિય બનતા ફંડ ઉદ્યોગ ફરી એકવાર ધમધમતો થવાની શક્યતાઓ ઊજળી બની છે.